Folketing
2008-02-21

Det vil betyde, at statens gæld vil være nedbragt til ca. 181 mia. kr. ved årets udgang set i forhold til, at den konservativ-liberale regering i 2001 overtog en gæld på 514 mia. kr. Vi har altså nedbragt statsgælden med 333 mia. kr. i de år, vi har haft en borgerlig regering, samtidig med at der har været en realvækst i de offentlige udgifter i perioden på i gennemsnit 1,5 pct. om året. Endvidere har vi i hele perioden fastholdt skattestoppet og oven i købet flere gange nedsat personskatterne. Det, at vi har nedsat personskatterne, har i høj grad medvirket til, at vi har fået den laveste ledighed i over 30 år og den højeste beskæftigelse i Danmark nogen sinde. Nøglen til at sikre fortsat økonomisk fremgang er at skaffe den nødvendige arbejdskraft og så at fastholde den ansvarlige økonomiske politik. Det vil Det Konservative Folkeparti arbejde for, og vi har vist, hvordan det skal gøres.